CELEX: 32009D0103
Language: el
Date: 2008-11-04 00:00:00
Title: 2009/103/ΕΚ: Απόφαση του Συμβουλίου, της 4ης Νοεμβρίου 2008 , για την παροχή αμοιβαίας συνδρομής στην Ουγγαρία

6.2.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 37/7
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 4ης Νοεμβρίου 2008
   για την παροχή αμοιβαίας συνδρομής στην Ουγγαρία
   (2009/103/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 119,
   τη σύσταση της Επιτροπής η οποία καταρτίσθηκε κατόπιν διαβούλευσης με την οικονομική και δημοσιονομική επιτροπή,
   Εκτιμώντας τα ακόλουθα:
   
               (1)
            
            
               Από τα μέσα του 2006, οι ουγγρικές αρχές καταβάλλουν σημαντικές προσπάθειες για τη διόρθωση των συσσωρευμένων εξωτερικών και εσωτερικών ανισορροπιών της χώρας. Παρά τα απτά αποτελέσματα που επιτεύχθηκαν την τελευταία διετία, περιλαμβανομένης της σημαντικής μείωσης του ελλείμματος γενικής κυβέρνησης και της βαθμιαίας μείωσης του ελλείμματος του ισοζυγίου τρεχουσών συναλλαγών, οι ουγγρικές χρηματοπιστωτικές αγορές έχουν τεθεί σε μεγάλη δοκιμασία από τις αρχές του Οκτωβρίου του 2008.
            
         
               (2)
            
            
               Τον Οκτώβριο του 2008 οι αρχές της Ουγγαρίας ενέκριναν εκτενές πρόγραμμα οικονομικής πολιτικής με σκοπό την αποκατάσταση της εμπιστοσύνης των επενδυτών και την ανακούφιση των χρηματοπιστωτικών αγορών της Ουγγαρίας από τις πιέσεις που υπέστησαν τις προηγούμενες εβδομάδες. Το πρόγραμμα περιλαμβάνει μέτρα εξασφάλισης επαρκούς ρευστότητας και χρηματοδότησης για το τραπεζικό σύστημα, δράσεις για την επαρκή κεφαλαιοποίηση των τραπεζών και σχέδια που εξασφαλίζουν δημοσιονομική διατηρησιμότητα και περιορίζουν τις χρηματοδοτικές ανάγκες. Συγκεκριμένα, η κυβέρνηση της Ουγγαρίας αναθεώρησε τον στόχο ως προς το έλλειμμα σε 3,4 % του ΑΕΠ έναντι του προβλεπόμενου 4 % του ΑΕΠ για το 2008 και σε 2,6 % του ΑΕΠ από 3,2 % του ΑΕΠ για το 2009. Το οικονομικό αυτό πρόγραμμα και ιδιαίτερα οι δημοσιονομικοί στόχοι θα αντανακλώνται στον προϋπολογισμό της κυβέρνησης, καθώς και στο πρόγραμμα σύγκλισης, που περιλαμβάνουν και άλλα μέτρα πολιτικής και διαρθρωτικές μεταρρυθμίσεις.
            
         
               (3)
            
            
               Το Συμβούλιο επανεξετάζει τακτικά τις οικονομικές πολιτικές που εφαρμόζει η Ουγγαρία, ιδίως στο πλαίσιο της ετήσιας επανεξέτασης του επικαιροποιημένου προγράμματος σύγκλισης της Ουγγαρίας και της εφαρμογής του εθνικού προγράμματος μεταρρυθμίσεων, στο πλαίσιο της τακτικής επισκόπησης της προόδου της Ουγγαρίας σε σχέση με τη σύσταση του Συμβουλίου που εκδόθηκε βάσει της διαδικασίας υπερβολικού ελλείμματος, καθώς και στο πλαίσιο της έκθεσης σύγκλισης.
            
         
               (4)
            
            
               Παρά την αναμενόμενη βελτίωση στο ισοζύγιο τρεχουσών συναλλαγών, η Ουγγαρία αντιμετωπίζει σημαντικές χρηματοδοτικές ανάγκες το 2008 και το 2009 (υπολογιζόμενες σε περίπου 20 δισεκατ. ευρώ) δεδομένου ότι από τις πρόσφατες εξελίξεις των χρηματοπιστωτικών αγορών προκύπτει ότι η κατάσταση του ισοζυγίου κεφαλαίου και του ισοζυγίου χρηματοοικονομικών συναλλαγών ενδέχεται να επιδεινωθεί σημαντικά, με επιτάχυνση των καθαρών εκροών κεφαλαίων επενδύσεων χαρτοφυλακίου.
            
         
               (5)
            
            
               Οι ουγγρικές αρχές ζήτησαν σημαντική οικονομική στήριξη από την Κοινότητα, διεθνείς χρηματοδοτικούς οργανισμούς και άλλες χώρες προκειμένου να στηριχθεί η διατηρησιμότητα του ισοζυγίου πληρωμών της χώρας και να διαμορφωθούν τα αποθέματα ξένου συναλλάγματος σε συνετά επίπεδα.
            
         
               (6)
            
            
               Το ισοζύγιο πληρωμών της Ουγγαρίας αντιμετωπίζει σοβαρή απειλή, πράγμα το οποίο δικαιολογεί την παροχή αμοιβαίας συνδρομής από την Κοινότητα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο μόνο
   Η Κοινότητα παρέχει αμοιβαία συνδρομή στην Ουγγαρία.
   Η παρούσα απόφαση απευθύνεται στα κράτη μέλη. Δημοσιεύεται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 4 Νοεμβρίου 2008.
      
         
            Για το Συμβούλιο
         
         
            Ο Πρόεδρος
         
         A. VONDRA